钦定古今图书集成/明伦汇编/氏族典/第123卷 > 陈吉老
## 钦定古今图书集成/明伦汇编/氏族典/第123卷 > 陈吉老

按《仙游县志》：“吉老，字子州，先世许州人。吉老以父任
补官。少通《春秋》三传，学孙、吴兵法。绍兴初，金人寇淮、
汀、赣群盗窃发，辟吉老清流丞。赣寇侵掠郡境，吉老
整众大破之。后以胡保锺花之寇，长子希造先登死
焉。吉老忍痛，悉众长驱，竟歼其党。升本州别驾，召除
京东提刑，收复宿、亳、徐、海四州，寻除扬州安抚使。吉”
老至，严关渡之禁，创策应之法，大修州城，捐俸以助。
又遣仲子希锡取延陵私租千缗，市汀布以为军装。
时韩世忠守楚州，吉老奏乞命世忠来相其役，诏从
之，不数月而事集。时秦桧当国，力主和议，吉老累疏争辩，乞罢斥奸桧。未几，卒于官。高宗闻之，叹息不已。
累赠中散大夫。